Sumonyi Zoltán

*Noé a karanténban*

**(Mózes, I. 6-9.)**

**III.**

A slágert Isten vagy nem ismerhette,

vagy ismerte, csak nem nagyon szerette;

elég az hozzá, még esőt nem küldött,

ijesztgetett csak; villámlott, meg dörgött.

Mert azt gondolta: „Hátha mégse kéne

a vízözön, de kapjanak csak észbe!

Csak érezzék, oly rontás készül itten,

hogy fenekestől felfordulhat minden!

Ettől magukba szállnak, én pedig

megengedem, hogy éljen mindenik,

s tiltó jelként maradhat itt a bárka!”

Egy hétig erre várt. – Hiába várta.

Közben Noét is elfogta a kétség:

„Az Úrral, persze, szép, szép a Szövetség,

kiválasztottnak lenni sem akármi, –

de nem lehetett volna kitalálni,

hogy így, vagy úgy, ne egymagam maradjak

ezer családfő közt egyetlen magnak?

Milyen mag, és miket fog az csírázni,

ha itt hagyok mindenkit holtra ázni?”

E gondolatra átizzadt egészen,

nem bírta már a „levegőtlen présben”,

rohant a tatra, hogy frissebbet szívjon,

megnézze még, hogy mi történik ITTHON.

A fél falu a bárkát körbeállta,

felnőtt nevette, gyermek megcsodálta,

s mikor Noét meglátták, úgy huhogtak,

ahogy majomcsordát üldözni szoktak.

A többi meg, az elhagyatott porta

Noé volt udvarán egymást tiporta,

vitték, mi még a házban bent maradt,

egy-két cserépedényt, fakanalat,

kerítésből kirángatták a deszkát,

tető alól a bambusznád csatornát, –

s ekkor Noé egy pillantás alatt

feledte el, amiért kiszaladt;

egy pillantásra megtörő varázs

a lelkiismereti furdalás.

„Pusztuljanak csak, jól beszélt az Úr!

’Az ember sárkányfog’, sosem tanul.

Fulladjanak meg összelopkodott

kacatjaik közt, már a holnapot

se érje meg az érdemetlen banda,

csapjon le rájuk most az Úr haragja!”

„És elkezdett az eső cseperészni”,

aztán zuhogni, már öröm volt nézni,

majd mintha csak dézsából öntenék,

s rengett a föld és felmordult az ég.

Noé azt látta még, hogy szétszalad

a csőcselék; a nők szoknyájukat

fejükre húzva, mindent szétdobálva

süllyednek mellükig a sárga sárba.

A férfiak meg, minthogy erősebbek

(a nők kimentésésre nem siettek),

a háztetőkre mászva várta mind,

a víz felérjen már a szájakig,

s akkor könnyen kiúszva, kiabálva

fedélzetén mentőjük lesz a bárka.

Noé még ott, a bárka-hídon állt,

mikor felé sok ember kiabált:

„Emlékezz csak, mi jó komátok voltunk!”

„Gyerekként is már együtt kóboroltunk!”

„Én kölcsön adtam egyszer egy kaszát…”

Noé bement, és mindent jól bezárt,

mert ennyi már elég is volt neki,

s eszébe sem jutott segíteni.

*(folyt. köv.)*

*Facebook, március 24.*

